CELEX: 32016D2278
Language: da
Date: 2016-12-15 00:00:00
Title: Kommissionens gennemførelsesafgørelse (EU) 2016/2278 af 15. december 2016 om ækvivalens mellem de reguleringsmæssige rammer for centrale modparter i De Forenede Arabiske Emirater i overensstemmelse med Europa-Parlamentets og Rådets forordning (EU) nr. 648/2012

16.12.2016   
            
            
               DA
            
            
               Den Europæiske Unions Tidende
            
            
               L 342/68
            
         KOMMISSIONENS GENNEMFØRELSESAFGØRELSE (EU) 2016/2278
   af 15. december 2016
   om ækvivalens mellem de reguleringsmæssige rammer for centrale modparter i De Forenede Arabiske Emirater i overensstemmelse med Europa-Parlamentets og Rådets forordning (EU) nr. 648/2012
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 25, stk. 6, og
   ud fra følgende betragtninger:
   
               (1)
            
            
               Proceduren for anerkendelse af centrale modparter (»CCP'er«), der er etableret i tredjelande, jf. artikel 25 i forordning (EU) nr. 648/2012, har til formål at gøre det muligt for CCP'er, der er etableret og har tilladelse i tredjelande, hvis reguleringsmæssige standarder er ækvivalente med dem, der er fastsat i nævnte forordning, at levere clearingydelser til clearingmedlemmer eller handelspladser, der er etableret i Unionen. Denne anerkendelsesprocedure og de dertil knyttede ækvivalensafgørelser bidrager dermed til at realisere det overordnede mål i forordning (EU) nr. 648/2012 om at begrænse den systemiske risiko ved at udvide brugen af sikre og solide CCP'er til at cleare over-the-counter (»OTC«)-derivataftaler, herunder når disse CCP'er er etableret og har tilladelse i et tredjeland.
            
         
               (2)
            
            
               For at et tredjelands retlige system kan betragtes som ækvivalent med Unionens retlige system for så vidt angår CCP'er, bør de væsentlige resultater af de gældende retlige og tilsynsmæssige rammer være ækvivalente med Unionens krav i forhold til de reguleringsmæssige mål, de realiserer. Formålet med denne ækvivalensvurdering er derfor at kontrollere, om de retlige og tilsynsmæssige rammer i De Forenede Arabiske Emirater sikrer, at CCP'er, som er etableret og har tilladelse der, ikke udsætter clearingmedlemmer og handelspladser, der er etableret i Unionen, for et højere risikoniveau, end sidstnævnte kunne udsættes for af CCP'er, der har tilladelse i Unionen, og følgelig ikke udgør en uacceptabelt stor systemisk risiko i Unionen. I den forbindelse bør der navnlig tages højde for den væsentligt lavere risiko, der er forbundet med clearingaktiviteter, der udføres på finansielle markeder, som er mindre end Unionens finansielle marked.
            
         
               (3)
            
            
               I henhold til artikel 25, stk. 6, i forordning (EU) nr. 648/2012 skal tre betingelser være opfyldt, for at det kan fastslås, at et tredjelands retlige og tilsynsmæssige rammer for CCP'er, som har tilladelse der, er ækvivalente med dem, der er fastsat i nævnte forordning.
            
         
               (4)
            
            
               I henhold til den første betingelse skal CCP'er, som har tilladelse i et tredjeland, opfylde retligt bindende krav, som er ækvivalente med kravene i afsnit IV i forordning (EU) nr. 648/2012.
            
         
               (5)
            
            
               De retligt bindende krav i De Forenede Arabiske Emirater for CCP'er, der har tilladelse der, består af de forskrifter (»forskrifterne«), der er udstedt af De Forenede Arabiske Emiraters Securities and Commodities Authority (SCA). Forskrifterne fastsætter de krav, som CCP'er løbende skal opfylde for at kunne levere clearingydelser i De Forenede Arabiske Emirater. De består af Decision No. 157\R af 2005, der definerer en clearingagent og SCA Board Decision No. 11 af 2015, der fastsætter krav for CCP'er. CCP'er, der er etableret i De Forenede Arabiske Emirater, skal have tilladelse fra SCA.
            
         
               (6)
            
            
               SCA har udstedt en forskrift (SCA Board Decision No. 11 af 2015), i henhold til hvilken CCP'er, der har tilladelse i De Forenede Arabiske Emirater, skal overholde de principper for infrastrukturer på de finansielle markeder (»PFMI'er«), som Udvalget om betalings- og clearingsystemer (2) og Den Internationale Børstilsynsorganisation udstedte i april 2012.
            
         
               (7)
            
            
               I henhold til forskrifterne skal CCP'er indføre interne regler og procedurer, der sikrer overholdelse af alle relevante krav, og som indeholder alle de aspekter, der vedrører deres virkemåde, herunder sikkerhedsforanstaltningerne til styring af kreditrisiko, likviditetsrisiko og operationel risiko. Disse interne regler og procedurer skal godkendes af SCA. De interne regler og procedurer kan ikke ændres, hvis SCA modsætter sig de påtænkte ændringer. Endvidere skal metoderne til beregning af de finansielle ressourcer og de stresstestscenarier, som en CCP bruger, godkendes af SCA.
            
         
               (8)
            
            
               De retligt bindende krav for CCP'er, der har tilladelse i De Forenede Arabiske Emirater, består derfor af to trin. De centrale principper i forskrifterne, navnlig SCA Board Decision No. 11 af 2015, fastsætter de høje standarder, som CCP'er skal opfylde for at opnå tilladelse til at levere clearingydelser i De Forenede Arabiske Emirater. Disse forskrifter udgør det første trin i de retligt bindende krav i De Forenede Arabiske Emirater. CCP'ernes interne regler og procedurer udgør det andet trin i de retligt bindende krav i De Forenede Arabiske Emirater. SCA vurderer, om CCP'en overholder forskrifterne og PFMI'erne. Når de interne regler og procedurer er blevet godkendt af SCA, bliver de retligt bindende for CCP'en.
            
         
               (9)
            
            
               Ved ækvivalensvurderingen af de retlige og tilsynsmæssige rammer, der gælder for CCP'er, der er etableret i De Forenede Arabiske Emirater, bør der også tages hensyn til det risikobegrænsende resultat, som de sikrer i forhold til det risikoniveau, som clearingmedlemmer og handelspladser, der er etableret i Unionen, er udsat for på grund af deres deltagelse i disse enheder. Graden af risikobegrænsning bestemmes både af risikoen ved de clearingaktiviteter, som den pågældende CCP udfører, og som igen afhænger af størrelsen af det finansielle marked, hvor CCP'en driver virksomhed, og af, hvor egnede de retlige og tilsynsmæssige rammer for CCP'er er til at begrænse denne risiko. For at opnå et ækvivalent risikobegrænsende resultat skal der stilles strengere risikobegrænsende krav til CCP'er, der udfører deres aktiviteter i større finansielle markeder, som er forbundet med et højere risikoniveau, end til CCP'er, der udfører deres aktiviteter i mindre finansielle markeder, som er forbundet med et lavere risikoniveau.
            
         
               (10)
            
            
               Det finansielle marked, hvor de CCP'er, som har tilladelse i De Forenede Arabiske Emirater, udøver deres clearingaktiviteter, er betydeligt mindre end det, hvor de CCP'er, der er etableret i Unionen, udøver deres. I de seneste tre år har den samlede værdi af de derivattransaktioner, der er clearet i De Forenede Arabiske Emirater, udgjort mindre end 1 % af den samlede værdi af de derivattransaktioner, der er clearet i Unionen. Derfor udsætter deltagelse i CCP'er, som er etableret i De Forenede Arabiske Emirater, clearingmedlemmer og handelspladser, der er etableret i Unionen, for væsentligt lavere risiko end deltagelse i CCP'er, der har tilladelse i Unionen.
            
         
               (11)
            
            
               De retlige og tilsynsmæssige rammer, der gælder for CCP'er, som er etableret i De Forenede Arabiske Emirater, kan derfor betragtes som ækvivalente, hvis de kan begrænse dette lavere risikoniveau. De forskrifter, der gælder for CCP'er, der har tilladelse i De Forenede Arabiske Emirater, begrænser, suppleret med de interne regler og procedurer, hvorved PFMI'erne gennemføres, det lavere risikoniveau i De Forenede Arabiske Emirater og sikrer et risikobegrænsende resultatet, der er ækvivalent med det, som tilstræbes ved forordning (EU) nr. 648/2012.
            
         
               (12)
            
            
               Det bør derfor konkluderes, at de retlige og tilsynsmæssige rammer i De Forenede Arabiske Emirater sikrer, at CCP'er, som har tilladelse der, opfylder retligt bindende krav, som er ækvivalente med kravene i afsnit IV i forordning (EU) nr. 648/2012.
            
         
               (13)
            
            
               I henhold til den anden betingelse i artikel 25, stk. 6, i forordning (EU) nr. 648/2012 skal de retlige og tilsynsmæssige rammer i De Forenede Arabiske Emirater for CCP'er, som har tilladelse der, sikre, at nævnte CCP'er til enhver tid er underlagt effektivt tilsyn og håndhævelse af reglerne.
            
         
               (14)
            
            
               Tilsynet med CCP'er, der har tilladelse i De Forenede Arabiske Emirater, varetages af SCA. SCA har beføjelser til at foretage løbende overvågning af, om CCP'er opfylder de retligt bindende krav, der gælder for dem. I dette øjemed kan SCA indhente oplysninger fra CCP'er, udføre kontrol på stedet, give instrukser om at rette op på overtrædelser eller potentielle overtrædelser af de tilsynsmæssige krav eller på praksisser, der hindrer de finansielle markeder i at fungere godt, og kræve, at CCP'er iværksætter interne kontrol- og risikostyringsforanstaltninger. SCA kan også fjerne ledelsen, medlemmer af bestemte udvalg og andre ansatte i CCP'en. Derudover har SCA beføjelse til at tilbagekalde CCP'ens tilladelse. SCA kan også pålægge CCP'er disciplinære foranstaltninger og bøder, hvis de ikke opfylder de retligt bindende krav, der gælder for dem.
            
         
               (15)
            
            
               Det bør derfor konkluderes, at CCP'er, der har tilladelse i De Forenede Arabiske Emirater, til enhver tid er underlagt effektivt tilsyn og effektiv håndhævelse.
            
         
               (16)
            
            
               I henhold til den tredje betingelse i artikel 25, stk. 6, i forordning (EU) nr. 648/2012 skal de retlige og tilsynsmæssige rammer i De Forenede Arabiske Emirater indeholde et effektivt ækvivalent system for anerkendelse af CCP'er, der har tilladelse i henhold til det retlige system i tredjelande (»CCP'er fra tredjelande«).
            
         
               (17)
            
            
               SCA kan anerkende CCP'er, der har tilladelse i tredjelande, hvor de retlige og tilsynsmæssige rammer sikrer en situation, som svarer til den, der sikres med de retlige og tilsynsmæssige rammer, der gælder i De Forenede Arabiske Emirater. CCP'er fra tredjelande skal endvidere være underlagt effektivt tilsyn, der sikrer, at de overholder de gældende retlige og tilsynsmæssige rammer. For at opnå anerkendelse er det desuden nødvendigt, at der indgås et aftalememorandum mellem De Forenede Arabiske Emirater og den kompetente tilsynsmyndighed i det tredjeland, som den ansøgende CCP hører under.
            
         
               (18)
            
            
               De Forenede Arabiske Emiraters retlige og tilsynsmæssige rammer bør derfor anses for at tilvejebringe et effektivt ækvivalent system for anerkendelse af CCP'er i tredjelande.
            
         
               (19)
            
            
               Denne afgørelse er baseret på de retligt bindende krav til CCP'er, som er gældende i De Forenede Arabiske Emirater på tidspunktet for vedtagelsen af afgørelsen. Kommissionen bør i samarbejde med ESMA fortsat løbende overvåge udviklingen i de retlige og tilsynsmæssige rammer for CCP'er i De Forenede Arabiske Emirater og kontrollere, at de betingelser, som danner grundlag for denne afgørelse, er opfyldt.
            
         
               (20)
            
            
               Den regelmæssige gennemgang af de retlige og tilsynsmæssige rammer, der gælder i De Forenede Arabiske Emirater for CCP'er, som har tilladelse der, bør ikke berøre Kommissionens mulighed for at foretage en særlig gennemgang på et hvilket som helst tidspunkt uden for den generelle gennemgang, hvis udviklingen nødvendiggør, at Kommissionen revurderer den anerkendelse af rammerne som ækvivalente, som denne afgørelse giver. En sådan revurdering kan medføre ophævelse af nærværende afgørelse.
            
         
               (21)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Med henblik på artikel 25, stk. 6, i forordning (EU) nr. 648/2012 betragtes de retlige og tilsynsmæssige rammer i De Forenede Arabiske Emirater, som består af de forskrifter, der er udstedt af De Forenede Arabiske Emiraters Securities and Commodities Authority (SCA), suppleret med anvendelsen af principperne for infrastrukturer på de finansielle markeder (fastsat ved SCA Board Decision No. 11 of 2015), som gælder for CCP'er, som har tilladelse der, som ækvivalente med kravene i forordning (EU) nr. 648/2012.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 15. december 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 201 af 27.7.2012, s. 1.
   
      (2)  Pr. 1. september 2014 har Udvalget om Betalings- og Clearingsystemer ændret navn til Udvalget om Betalings- og Markedsinfrastrukturer.